钦定古今图书集成/明伦汇编/氏族典/第258卷 > 王晏
## 钦定古今图书集成/明伦汇编/氏族典/第258卷 > 王晏

按《南齐书王晏传》：“晏字士彦，琅邪临沂人也。祖弘之。
父普曜，宋大明末，晏起家临贺王国常侍、员外郎，巴
陵王征北板参军，安成王抚军，板刑狱。随府转车骑。
晋熙王燮为郢州，晏为安西主簿。世祖为长史，与晏
相遇。府转镇西，板晏记室谘议。沈攸之事难，镇西职
僚皆随世祖镇盆城上。时权势虽重，而众情犹有疑
惑，晏便专心奉事，军旅书翰皆委焉。”从还都，迁领军
司马，中军从事中郎，常在上府参议机密。建元初，转
太子中庶子，寻领射声校尉，不拜。世祖即位，转长兼
侍中。永明元年，领步兵校尉，迁侍中祭酒。遭母丧，起
为辅国将军、司徒左长史。寻迁左卫将军，加给事中，
未拜而普曜卒，居丧有礼。起冠军将“军、司徒左长史、
济阳太守。”未拜，迁卫尉。四年，转太子詹事，加散骑常
侍。六年，转丹阳尹。七年，为吏部尚书，领太子右卫率。
八年，改领右卫将军。明年，迁侍中，领太子詹事、本州中正。十年，改授散骑常侍、金紫光禄大夫。十一年迁
右仆射，领太孙右卫率。郁林即位，转左仆射。隆昌元
年，加侍中。高宗谋废立，晏便响应推奉。延兴元年，转
尚书令，加后将军，封曲江县侯。建武元年，进号骠骑
大将军，领太子少傅，进爵为公。高宗虽以事际须晏，
而心相疑斥。晏望开府，数呼相工自视，与宾客语，好
屏人请问。上闻之，疑晏欲反，乃召晏于华林省诛之。